በጋምቤላ ከ 1 ሺህ ኪሎ ግራም በላይ ወርቅ ለብሔራዊ ባንክ ገቢ ሆነ
አዲስ አበባ፤ ሐምሌ 10/2005 (ዋኢማ) – በጋምቤላ ክልል በተጠናቀቀው በጀት ዓመት ከአንድ ሺህ 160 ኪሎ ግራም በላይ የተጣራ ወርቅ ለብሔራዊ ባንክ ገቢ መደረጉን የክልሉ ማዕድን ኤጀንሲ አስታወቀ።በክልሉ በወርቅና ግንባታ ማዕድናት ማምረትና ግብይት ከ30 ሺህ የሚበልጡ ወገኖች ተሰማርተው ተጠቃሚ መሆናቸውን ኤጀንሲው ገልጿል።በኤጀንሲው የማዕድን ሀብት ጥናትና አስተዳደር ዋና የሥራ ሂደት ኃላፊ አቶ ግርማ ገመቹ ለኢዜአ እንደገለጹት የወርቅ ማዕድኑ ለብሔራዊ ባንክ ገቢ የሆነው ከዲማ፣አቦቦ፣ጋምቤላ ከተማ ዙሪያና ወረዳ በባህላዊ ወርቅ ቆፋሪዎች የተመረተ ነው።ገቢ ከተደረገው የወርቅ ማዕድን መካከል ከ90 ከመቶ በላይ ከዲማ ወረዳ የተሰበሰበ መሆኑን የጠቆሙት የሥራ ሄደቱ ኃላፊው ለባንኩ የቀረበው የወርቅ ማዕድን የምርት ጥራት ደረጃ በአማካኝ 21 ነጥብ 75 ካራት እንደሆነ ተናግረዋል።ለብሔራዊ ባንክ ገቢ ከተደረገው የወርቅ ማዕድን ምርት ከ50 ሚሊዮን በላይ የአሜሪካን ዶላር የውጪ ምንዛሪ እንደሚያስገኝም ሃላፊው አቶ ግርማ  አስታውቀዋል ።በበጀት ዓመቱ የተሰበሰበው የወርቅ ማዕድን ምርት መጠን ካለፈው ዓመት ጋር ሲነፃፀር የተሻለ ቢሆንም የእቅድ ክንውኑ 77 ከመቶ ብቻ እንደሆነ ገልፀዋል።እንደ ኢሬቴድ ዘገባ በክልሉ በማህበርና በአክስዮን የተደራጁትን ጨምሮ በወርቅና ግንባታ ማዕድን ማምረትና ግብይት ከ30 ሺህ በላይ ወገኖች ተሰማርተው  ከዘርፉ ተጠቃሚ መሆናቸውን አቶ ግርማ ተናግረዋል።